钦定古今图书集成/明伦汇编/氏族典/第409卷 > 许琰
## 钦定古今图书集成/明伦汇编/氏族典/第409卷 > 许琰

按《明外史许琰传》：“琰字玉仲，吴县人。幼有至性，尝刲
臂疗父疾。为诸生，磊落不羁。闻京师陷，天子殉社稷，
大恸，誓不与贼俱生，欲举义兵讨贼。走告里，荐绅皆
不应。已聚哭明伦堂，琰独衰杖擗踊，号泣尽哀。及南
都颁监国诏，而哀诏犹未颁。琰益愤痛，趋古庙自经，
为人所解，乃步至胥门，投于河。潞王舟至，急令人扶”
起，识琰者掖之归。家人旦夕守，不得死，遂绝粒。寻闻
哀诏至，即庭中稽首号恸，并不复言。以六月三日卒。
乡人私谥曰“潜忠先生。”当是时，诸生殉义者，京师则
曹肃、蔺卫卿、周谠、李汝翼，大同则李若葵，金坛则王
明灏，丹阳则王介休，鸡泽则殷渊，肥乡则宋汤齐、郭
珩、王拱宸。肃曾祖子登，仕为甘肃巡抚。贼入，肃与祖
母姜、母张、嫂李及弟持敏、妹持顺、弟妇邓并自缢。卫
卿亦自缢。谠被执不屈死。汝翼，布政使本纬子，亦骂
贼被磔。若葵当城陷，与亲属九人皆自缢。明灏闻变，
投水死，介休不食七日死。渊，字仲弘，父大白，官监军
副使，为杨嗣昌所杀。渊负奇气，闻京师陷，号恸发丧，
义声大震，为奸人所杀。《汤齐珩》拱宸起兵讨贼，为贼
将张汝行所杀。